Il-Kummissjoni Elettorali Nazzjonali tat-Tanzanija u l-Kummissjoni Elettorali ta' Zanzibar iddikjaraw ir-riżultati tal-elezzjonijiet. Jum l-elezzjoni kien organizzat tajjeb u kien paċifiku f'ħafna partijiet tal-pajjiż. Madankollu, l-Unjoni Ewropea (UE) tinnota b'dispjaċir l-interruzzjoni tal-media soċjali qabel u f'jum l-elezzjoni u warajh, l-affermazzjonijiet tal-kandidati tal-oppożizzjoni li huma ma bbenefikawx minn kondizzjonijiet ekwivalenti matul il-proċess elettorali, kif ukoll il-possibbiltajiet limitati għall-osservazzjoni elettorali. Rapporti ta' irregolaritajiet f'xi distretti wkoll qed iqajmu tħassib. Dawn l-allegazzjonijiet serji għandhom impatt fuq it-trasparenza u l-kredibbiltà ġenerali tal-proċess. Għandhom jiġu pproċessati permezz ta' mezzi legali ta' rimedju. F'Zanzibar, ġew irrappurtati tensjonijiet, bi vjolenza fatali, inkluż allegazzjonijiet ta' użu eċċessiv tal-forza mill-organi tal-Istat. L-UE tittama li ser ikun possibbli li titwitta t-triq għal rikonċiljazzjoni sostenibbli bejn il-partijiet ikkonċernati kollha, sabiex tkun ta' kontribut għall-paċi u l-istabbiltà dejjiema fl-arċipelagu. L-UE tinkoraġġixxi djalogu miftuħ, kostruttiv u inklużiv bejn il-Gvern tat-Tanzanija, il-partiti politiċi tal-oppożizzjoni u s-soċjetà ċivili, u tirrikonoxxi l-espressjoni paċifika ta' opinjonijiet bħala essenzjali għad-demokrazija multipartitika u l-libertajiet ċiviċi. It-Tanzanija għandha rekord b'saħħtu ta' stabbiltà, koabitazzjoni paċifika u tolleranza fost il-poplu tagħha. L-UE u t-Tanzanija għandhom storja twila ta' relazzjonijiet tajbin, u l-UE tafferma mill-ġdid li tinsab lesta biex tikkontribwixxi għall-passi konġunti li jmiss għal djalogu politiku u kooperazzjoni ekonomika. Il-Pajjiżi Kandidati r-Repubblika tal-Maċedonja ta' Fuq, il-Montenegro, is-Serbja u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda u l-Liechtenstein, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Armenja jallinjaw ruħhom ma' din id-dikjarazzjoni. *Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.